Title: Dohoda medzi vládou Slovenskej republiky a vládou Luxemburského veľkovojvodstva o výmene a vzájomnej ochrane utajovaných skutočností
Author: fabriciova
Company: UZZPRO/ERC

Dohoda medzi vládou Slovenskej republiky a vládou Srbskej republiky o  vzájomnej ochrane utajovaných skutočností

Vláda Slovenskej republiky 
a 
vláda Srbskej republiky 

(ďalej len „zmluvné strany“),

uznávajúc potrebu určiť pravidlá ochrany utajovaných skutočností navzájom vymieňaných v rámci politickej, vojenskej, ekonomickej, právnej, vedeckej, technologickej alebo inej spolupráce, ako aj utajovaných skutočností, ktoré sa v priebehu takejto spolupráce vyskytnú,

majúc v úmysle zabezpečiť vzájomnú ochranu všetkých utajovaných skutočností, ktoré sú utajované v štáte jednej zmluvnej strany a odovzdané štátu druhej zmluvnej strany, 

želajúc si vytvoriť sústavu pravidiel vzájomnej ochrany utajovaných skutočností vymenených medzi zmluvnými stranami,

berúc do úvahy vzájomné záujmy na ochranu utajovaných skutočností v súlade s právnymi predpismi štátov oboch zmluvných strán,

sa dohodli takto:

Článok 1
Predmet dohody 

Predmetom tejto dohody je zabezpečiť ochranu utajovaných skutočností spoločne vytvorených alebo vymenených medzi štátmi zmluvných strán.

Článok 2
Vymedzenie pojmov 

Na účely tejto dohody:
a)	„utajované skutočnosti” sú akékoľvek informácie alebo veci bez ohľadu na svoju podobu alebo povahu, vyžadujúce si ochranu pred neoprávnenou manipuláciou a utajené v súlade s vnútroštátnymi právnymi predpismi štátov zmluvných strán,
b)	„odovzdávajúca strana” je štát zmluvnej strany, ktorý odovzdáva utajované skutočnosti štátu druhej zmluvnej strany,
c)	„prijímajúca strana” je štát zmluvnej strany, ktorému je utajovaná skutočnosť postúpená štátom druhej zmluvnej strany, 
d)	„príslušný bezpečnostný orgán” je národný bezpečnostný orgán zodpovedný za vykonávanie a dohľad nad vykonávaním tejto dohody,
e)	„previerka personálnej bezpečnosti“ je zistenie príslušným bezpečnostným orgánom, že fyzická osoba je v súlade s príslušnými vnútroštátnymi právnymi predpismi oprávnená mať prístup k utajovaným skutočnostiam,
f)	„need-to-know” je potreba mať prístup k utajovaným skutočnostiam v rozsahu zastávanej funkcie a pre plnenie  konkrétnych úloh,

g)	„tretia strana” je akýkoľvek štát, organizácia, právnická osoba alebo fyzická osoba, ktorá nie je zmluvnou stranou tejto dohody.

Článok 3
Stupne utajenia a oprávnenia 

Zmluvné strany sa dohodli, že nasledujúce stupne utajenia a oprávnenia sú rovnocenné a zodpovedajú stupňom utajenia a oprávnenia určeným vnútroštátnymi právnymi predpismi ich štátov:

Slovenská republika | Pre Srbskú republiku | Ekvivalent v anglickom jazyku

PRÍSNE TAJNÉ

ДРЖАВНА ТАЈНА/
DRŽAVNA TAJNA

TOP SECRET

TAJNÉ | СТРОГО ПОВЕРЉИВО/ STROGO POVERLJIVO | SECRET

DÔVERNÉ

ПОВЕРЉИВО/
POVERLJIVO

CONFIDENTIAL

VYHRADENÉ

ИНТЕРНО/
INTERNO

RESTRICTED

Článok 4
Príslušné bezpečnostné orgány

1)	Príslušné bezpečnostné orgány zmluvných strán sú:

pre Slovenskú republiku:
Národný bezpečnostný úrad
Budatínska 30
850 07 Bratislava

pre Srbskú republiku:
Národný bezpečnostný úrad
Nemanjina 22- 26
11000 Belehrad

2)	Štáty zmluvných strán sa navzájom informujú diplomatickou cestou o akýchkoľvek zmenách v kontaktných údajoch príslušných bezpečnostných orgánov. 

3)	Na žiadosť sa príslušné bezpečnostné orgány informujú o príslušných vnútroštátnych právnych predpisoch o ochrane utajovaných skutočností a vymieňajú si informácie o bezpečnostných štandardoch, postupoch a praxi pri ochrane utajovaných skutočností.

Článok 5
Ochranné opatrenia a prístup k utajovaným skutočnostiam

1)	Štáty zmluvných strán vykonajú v súlade so svojimi vnútroštátnymi právnymi predpismi všetky príslušné opatrenia na ochranu utajovaných skutočností vymieňaných alebo vytvorených podľa tejto dohody. Takým utajovaným skutočnostiam sa prizná rovnaký stupeň ochrany, aký sa poskytuje národným utajovaným skutočnostiam so zodpovedajúcim stupňom utajenia v súlade s článkom 3.

2)	Odovzdávajúca strana upovedomí prijímajúcu stranu písomne o akejkoľvek zmene v stupni utajenia postúpených utajovaných skutočností.

3)	Prístup k utajovaným skutočnostiam sa obmedzí na základe need-to-know na osoby, ktoré sú v súlade s vnútroštátnymi právnymi predpismi oprávnené na prístup k utajovaným skutočnostiam zodpovedajúceho stupňa utajenia. 

4)	V rámci tejto dohody si štáty zmluvných strán navzájom uznajú previerky personálnej bezpečnosti udelené v súlade s vnútroštátnymi právnymi predpismi štátu druhej zmluvnej strany. Bezpečnostné previerky sú ekvivalentné v súlade s článkom 3.

5)	Príslušné bezpečnostné orgány si na žiadosť navzájom pomáhajú pri vykonávaní previerkového procesu potrebného na vykonávanie tejto dohody. 

6)	V rámci tejto dohody sa príslušné bezpečnostné orgány navzájom bezodkladne informujú o akejkoľvek zmene týkajúcej sa previerok personálnej bezpečnosti, najmä o ich zrušení alebo znížení stupňa oprávnenia. 

7)	Prijímajúca strana:

a)	utajované skutočnosti postúpi akejkoľvek tretej strane iba na základe predchádzajúceho písomného súhlasu odovzdávajúcej strany,

b)	označí prijaté utajované skutočnosti v súlade s článkom 3,

c)	použije utajované skutočnosti výlučne na účely, na ktoré boli postúpené.

Článok 6
Postupovanie utajovaných skutočností

1) Utajované skutočnosti sa postupujú v súlade s príslušnými právnymi predpismi diplomatickou cestou, ak sa príslušné bezpečnostné orgány nedohodnú inak. Prijímajúca strana potvrdí prijatie utajovaných skutočností písomne. 

2)	Elektronicky sa postupovanie utajovaných skutočností uskutoční prostredníctvom šifrových prostriedkov, na ktorých sa dohodnú príslušné bezpečnostné orgány.  

Článok 7  
	Rozmnožovanie a preklad utajovaných skutočností

1)	Preklady a rozmnožovanie utajovaných skutočností sa uskutočňujú v súlade s vnútroštátnymi právnymi predpismi prijímajúcej strany a týmito postupmi:

a)	fyzické osoby majú príslušnú previerku personálnej bezpečnosti v súlade s ich vnútroštátnymi právnymi predpismi,

b)	preklady a kópie sa označia a ochraňujú rovnako ako pôvodné utajované skutočnosti,

c)	preklady a počet kópií sú obmedzené úradnou potrebou,

d)	preklady obsahujú príslušnú poznámku v jazyku prekladu označujúcu, že preklad obsahuje utajované skutočnosti odovzdávajúcej strany. 

2)	Utajované skutočnosti označené TAJNÉ alebo vyšším stupňom utajenia sa prekladajú alebo rozmnožujú iba na základe predchádzajúceho písomného súhlasu odovzdávajúcej strany.

Článok 8
Zničenie utajovaných skutočností 

1)	Utajované skutočnosti sa zničia tak, aby sa vylúčilo ich čiastočné alebo úplné obnovenie. 

2)	 Utajované skutočnosti označené TAJNÉ a nižším stupňom utajenia sa zničia v súlade s vnútroštátnymi právnymi predpismi.

3)	Utajované skutočnosti označené PRÍSNE TAJNÉ sa nezničia. Vrátia sa príslušnému bezpečnostnému orgánu odovzdávajúcej strany. 

4)	O zničení utajovaných skutočností sa vyhotoví správa, ktorej anglický preklad sa doručí príslušnému bezpečnostnému orgánu odovzdávajúcej strany.

Článok 9
Návštevy

1)	Návštevy zahŕňajúce prístup štátnych príslušníkov štátu jednej zmluvnej strany k utajovaným skutočnostiam štátu druhej zmluvnej strany sú predmetom predchádzajúceho písomného súhlasu daného príslušným bezpečnostným orgánom hostiteľského štátu.  

2)	Návštevy zahŕňajúce prístup k utajovaným skutočnostiam povolí štát jednej zmluvnej strany návštevníkom zo štátu druhej zmluvnej strany, len ak návštevníkom bola udelená príslušným bezpečnostným orgánom vysielajúceho štátu previerka personálnej bezpečnosti príslušného stupňa oprávnenia a ak sú oprávnení prijať alebo mať prístup k utajovaným skutočnostiam v súlade s ich vnútroštátnymi právnymi predpismi. 

3) Návštevy zahŕňajúce prístup štátnych príslušníkov tretieho štátu sa povolia len na základe spoločnej dohody štátov zmluvných strán. 

4) Príslušnému bezpečnostnému orgánu hostiteľského štátu žiadosť o vykonanie návštevy doručí  príslušný bezpečnostný orgán druhého štátu aspoň tridsať dní vopred.

5) V súrnych prípadoch sa žiadosť o návštevu postúpi najmenej sedem dní vopred. 

6) Žiadosť o vykonanie návštevy obsahuje:

a)	meno a priezvisko, dátum a miesto narodenia, štátnu príslušnosť, číslo pasu alebo identifikačného dokladu návštevníka,

b)	názov právnickej osoby, ktorú návštevník zastupuje,

c)	názov a adresu právnickej osoby, ktorá má byť navštívená,

d)	potvrdenie o previerke personálnej bezpečnosti návštevníka a jej platnosti,

e)	cieľ a účel návštevy, ako aj údaj o najvyššom stupni utajenia zahrnutých utajovaných skutočností,

f)	predpokladaný dátum a trvanie návštevy, o ktorú sa žiada. V prípade opakovaných návštev celkové obdobie pokrývajúce všetky návštevy,

g)	 dátum, podpis a odtlačok úradnej pečiatky príslušného bezpečnostného orgánu.

7) Po schválení návštevy príslušný bezpečnostný orgán hostiteľského štátu poskytne kópiu žiadosti o návštevu bezpečnostným zamestnancom právnickej osoby, kde sa má návšteva uskutočniť.

8) Platnosť povolenia návštevy nepresiahne jeden rok.

9)	Štáty zmluvných strán môžu zostaviť zoznamy fyzických osôb oprávnených vykonávať opakované návštevy. Zoznamy sú platné dvanásť mesiacov. Termíny konkrétnych návštev sa dohodnú s príslušnými kontaktnými osobami právnických osôb, ktoré majú tieto fyzické osoby navštíviť, v súlade s dohodnutými termínmi a podmienkami.

Článok 10
Porušenie bezpečnosti

1)	V prípade porušenia bezpečnosti podľa vnútroštátnych právnych predpisov, ktoré má za následok skutočné alebo možné ohrozenie bezpečnosti utajovaných skutočností pochádzajúcich alebo prijatých od štátu druhej zmluvnej strany, príslušný bezpečnostný orgán štátu zmluvnej strany, kde k porušeniu alebo ohrozeniu bezpečnosti došlo, čo najskôr informuje príslušný bezpečnostný orgán štátu druhej zmluvnej strany a začne príslušné vyšetrovanie. 

2) Ak k porušeniu bezpečnosti dôjde v inom štáte ako sú štáty zmluvných strán, príslušný bezpečnostný orgán vysielajúceho štátu vykoná úkony podľa odseku 1. 

3) Štát druhej zmluvnej strany na žiadosť pri vyšetrovaní spolupracuje v súlade s odsekom 1.  

4) Štát druhej zmluvnej strany je oboznámený s výsledkami vyšetrovania a dostane v anglickom jazyku konečnú správu o dôvodoch a rozsahu spôsobenej škody.

Článok 11
Náklady

Každá zmluvná strana hradí vlastné náklady, pokiaľ ide o vykonávanie a dohľad nad vykonávaním tejto dohody.

Článok 12
Riešenie sporov

Akýkoľvek spor týkajúci sa výkladu alebo uplatňovania tejto dohody sa rieši rokovaniami medzi príslušnými bezpečnostnými orgánmi.

Článok 13
Záverečné ustanovenia

1)	Táto dohoda sa uzaviera na neurčitý čas a nadobudne platnosť v prvý deň druhého mesiaca nasledujúceho po dátume prijatia poslednej písomnej notifikácie, ktorou si zmluvné strany diplomatickou cestou oznamujú, že boli splnené všetky vnútroštátne právne podmienky potrebné na nadobudnutie jej platnosti.

2) Túto dohodu možno kedykoľvek meniť na základe vzájomného písomného súhlasu zmluvných strán.

3)	Každá zmluvná strana môže túto dohodu kedykoľvek vypovedať písomným oznámením diplomatickou cestou. V takom prípade sa platnosť tejto dohody skončí uplynutím šiestich mesiacov odo dňa prijatia oznámenia o vypovedaní.

4)	Zmluvné strany zabezpečia ochranu utajovaných skutočnosti aj po skončení platnosti tejto dohody, kým odovzdávajúca strana písomne nezbaví prijímajúcu stranu tohto záväzku.

Dané v  ....................., dňa   ............................., v dvoch pôvodných vyhotoveniach, každé v slovenskom, srbskom a anglickom jazyku, pričom každé znenie má rovnakú platnosť. V prípade rozdielnosti výkladu je rozhodujúce znenie v anglickom jazyku.

Za vládu 
Slovenskej republiky 

...........................................

Za vládu 
Srbskej republiky

.....................................